Troefkaart | Letty-Ann se Ervarings
How many holes are there in an average Marie biscuit, what are they there for and how do you count them? There are between 16 and 23 holes per biscuit, and therefore an average of 19. I was told that there'd been a "hole count" of biscuits made in 43 separate countries.
Piekniektassies met bordjies wat oorkruis vasgegespe is binne die deksels. Messe en vurke en lepels in bondeltjies. Plastiek koppies en glase en selfs 'n blou-en-wit blokkies tafeldoek en servette.
Japetto en Stiletto maak groot wawiele op die gras, skree 'jip! jip!jui!' as hulle die volgepakte piekniekmandjies optel en kar toe draf. Vandag hou hulle teddiebeer piekniek op Stellenbosch. Die twee bruin teddies sit al klaar kiertsregop op die agterste sitplek. Elkeen met 'n groot strik om die nek. Hulle is netjies uitgevat vir dié piekniek.
Dis vroeg. Daar lê nog doudruppels op die kar. Dis Siembamba-tyd en die tweeling sing hardop saam met die tannie op die karradio.
Die liedjie wat hulle sing klink so:
Teddy Bear's Picnic lyrics © Wb Music
Dis 'n lang pad Stellenbosch toe. Japetto knip sy piekniektassie stilletjies oop. Hy is baie nuuskierig. Hy loer eers deur 'n skrefie en dan stoot hy die deksel ver terug.
A! 'n Piesang en koekies en pienk STAR toffies. Al hulle lekkerste kos. Verder is daar twéé botteltjies rooi koeldrank!
Japetto is verlig. Stiletto lê skuins oor haar teddie en slaap. Sy sal vies wees as sy agterkom dat hy nie kon wag tot by die parkie voordat hy na Mamma se piekniekverrassing gekyk het nie. Hy knip sy piekniektassie versigtig toe.
Toe Pappa die akkerboomlaan binnery besef Japetto hulle is op Stellenbosch. Hy ruk Stiletto heen en weer sodat sy kan wakker word want hy is al heelpad lus vir sy piesang.
Stiletto tel haar beertjie en haar piekniektassie op haar skoot en draai opgewonde die kar se venster oop.
'n Eekhorinkie hardloop al met die akkerboom se skurwe pienk stam af, raap 'n ryp akker by die boomwortel op en laat spaander as die kinders nader hardloop. Op, op, op in die boom en daar verdwyn hy in 'n koeëlronde gat in die boomstam.
" Hy maak sy spens vol", sê Mamma.
Skielik onthou Stiletto van haar piekniektassie. " Raai, raai wat is geel en krom en lyk soos 'n outydse bababottel?"
Dit kan nét die piesang wees, dink Japetto wat niks weet van outydse bababottels nie. "'n Piesang!"
Stiletto is stom verbaas. "Hoe het jý geraai?", wil sy weet.
"Ek is slim!", skree Japetto.
"Hoeveel bottels koeldrank is in jou piekniekmandjie?"
"Twee!", skree Japetto sonder aarseling.
Nou begin Stiletto snuf in die neus kry. "Het jy geloer?"
Japetto kruis sy vingers agter sy rug oormekaar sodat Stiletto nie kan sien hy maak orreltjies nie. "Nooit!", skree hy.
Stiletto tel versigtig die gaatjies op 'n Marie beskuitjie voordat sy vra, "en wat is plat en rond met 19 gaatjies en het 'n naam wat in Frans 'munisipaliteit' beteken?" Sy gaan staan triomfantelik met haar hande op haar heupe nadat sy haar troefkaart gespeel het, "Nou hét ek jou!"
Maar Japetto weet dadelik dat dit die Marie beskuitjies moet wees en skree," Marie beskuitjies!"
Nou glimlag Stiletto breed. " Uitgevang! Ek weet nou jy het jou piekniektassie oopgemaak. Ek kon raai dat jy nie sou wag totdat ons by die piekniekplek is nie. Ek het gedink jy het geloer en nou weet ek."
" Hoe kan jy so seker wees?", vra Japetto skoon uit die veld geslaan.
" Ek weet jy weet nie dat die Franse munisipaliteite Marie genoem word nie en wie tel nou gaatjies op 'n Marie beskuitjie?"
Japetto lag verleë, maak sy piekniektassie oop en vat 'n groot hap van sy piesang. Uiteindelik dink hy, nou hoef hy nie meer sy vingers orreltjies te hou agter sy rug as hy jok nie. Dis lekkerder om oop kaarte te speel.
Die kinders het amper al die koekies opgeëet toe hulle onthou van die twee teddies op die agterste sitplek. Hulle jaag resies kar toe, haal hulle bere uit en hou verder 'n feestelike teddiebeer piekniek.